CELEX: 32019D0435
Language: sl
Date: 2019-03-12 00:00:00
Title: Sklep Komisije (EU) 2019/435 z dne 12. marca 2019 o predlagani državljanski pobudi z nazivom „Housing for All“ (notificirano pod dokumentarno številko C(2019) 2004)

19.3.2019   
               
               
                  SL
               
               
                  Uradni list Evropske unije
               
               
                  L 75/105
               
            
         SKLEP KOMISIJE (EU) 2019/435
         z dne 12. marca 2019
         o predlagani državljanski pobudi z nazivom „Housing for All“
         
            
               (notificirano pod dokumentarno številko C(2019) 2004)
            
         
         (Besedilo v nemškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:
         
                     (1)
                  
                  
                     Vsebina predlagane državljanske pobude z nazivom „Housing for All“ se nanaša na naslednje: „Namen te evropske državljanske pobude je doseči boljše pravne in finančne okvirne pogoje, ki bodo vsakomur v Evropi olajšali dostop do stanovanja.“
                  
               
                     (2)
                  
                  
                     Cilji predlagane državljanske pobude se nanašajo na naslednje: „EU pozivamo, naj sprejme ukrepe, s katerimi bo vsakomur v Evropi olajšala dostop do stanovanja. To vključuje lažji dostop do socialnih in cenovno dostopnih stanovanj za vsakogar, neuporabo maastrichtskih meril za javne naložbe v socialna in cenovno dostopna stanovanja, boljši dostop do sredstev EU za izvajalce neprofitne in trajnostne stanovanjske gradnje, socialna in na konkurenci temelječa pravila za kratkoročni najem ter zbiranje statističnih podatkov o potrebah po stanovanjih v Evropi“.
                  
               
                     (3)
                  
                  
                     V prilogi k predlagani državljanski pobudi je konkretno navedena vrsta ciljev, za katere naj bi si prizadevati pravni akti Unije za namen izvajanja Pogodb, in sicer:
                     
                                 —
                              
                              
                                 „boljši dostop do subvencioniranih stanovanj v Evropski uniji“,
                              
                           
                                 —
                              
                              
                                 „neupoštevanje javnih naložb v cenovno dostopna stanovanja pri maastrichtskih pravilih glede primanjkljaja“,
                              
                           
                                 —
                              
                              
                                 „lažji dostop do finančnih virov iz evropskih skladov za ponudnike neprofitnih in javnih stanovanj“,
                              
                           
                                 —
                              
                              
                                 „sprejetje usklajenega regulativnega okvira na evropski ravni za kratkoročni najem zasebnih stanovanj ob zagotavljanju zadostne ponudbe cenovno dostopnih stanovanj“,
                              
                           
                                 —
                              
                              
                                 „vključitev standardiziranih podatkov o stanovanjskih razmerah v Evropi v evropski statistični program“.
                              
                           
               
                     (4)
                  
                  
                     Pogodba o Evropski uniji (v nadaljnjem besedilu: PEU) krepi državljanstvo Unije in utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.
                  
               
                     (5)
                  
                  
                     Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.
                  
               
                     (6)
                  
                  
                     Komisija je pooblaščena, da pripravi predloge pravnih aktov Unije za namen izvajanja Pogodb v zvezi z naslednjimi zadevami:
                     
                                 —
                              
                              
                                 na podlagi členov 53(1) in 62 PDEU v zvezi z usklajevanjem zakonov in drugih predpisov v državah članicah, ki se nanašajo na začetek in opravljanje dejavnosti samozaposlenih oseb,
                              
                           
                                 —
                              
                              
                                 na podlagi člena 113 PDEU v zvezi z določbami za uskladitev zakonodaje glede prometnih davkov, trošarin in drugih oblik posrednega obdavčenja v obsegu, v kakršnem je takšna uskladitev potrebna za vzpostavitev in delovanje notranjega trga in preprečevanje izkrivljanja konkurence,
                              
                           
                                 —
                              
                              
                                 na podlagi člena 114 PDEU v zvezi s približevanjem določb zakonov in drugih predpisov v državah članicah, katerih predmet je vzpostavitev in delovanje notranjega trga,
                              
                           
                                 —
                              
                              
                                 na podlagi člena 115 PDEU v zvezi s približevanjem določb zakonov in drugih predpisov držav članic, ki neposredno vplivajo na vzpostavitev ali delovanje notranjega trga,
                              
                           
                                 —
                              
                              
                                 na podlagi člena 126(14) PDEU v zvezi z nadaljnjimi določbami, katerih cilj je izogibanje čezmernemu javnofinančnemu primanjkljaju, kot so opredeljene v Protokolu o postopku v zvezi s čezmernim primanjkljajem, ki je priloga k Pogodbama,
                              
                           
                                 —
                              
                              
                                 na podlagi člena 164 PDEU v zvezi s sprejetjem izvedbenih uredb, ki se nanašajo na Evropski socialni sklad,
                              
                           
                                 —
                              
                              
                                 na podlagi člena 175(3) PDEU – na področju posebnih dejavnosti zunaj strukturnih skladov in za spodbujanje vsesplošnega skladnega razvoja Unije – v zvezi z razvijanjem in izvajanjem dejavnosti, ki vodijo h krepitvi njene ekonomske, socialne in teritorialne kohezije v smislu člena 174 PDEU,
                              
                           
                                 —
                              
                              
                                 na podlagi člena 177 PDEU v zvezi z določbami, kateri cilj je opredeliti naloge, prednostne cilje in organizacijo strukturnih skladov, kar lahko vključuje tudi združevanje skladov,
                              
                           
                                 —
                              
                              
                                 na podlagi člena 178 PDEU v zvezi s sprejetjem izvedbenih uredb, ki se nanašajo na Evropski sklad za regionalni razvoj,
                              
                           
                                 —
                              
                              
                                 na podlagi člena 338 PDEU v zvezi z ukrepi za pripravo statistike, kadar je to potrebno za izvajanje dejavnosti Unije.
                              
                           
               
                     (7)
                  
                  
                     Iz opisanih razlogov predlagana državljanska pobuda, kolikor je njen cilj priprava predlogov Komisije za pravne akte Unije za namen izvajanja Pogodb, s katerimi bi se uresničevali cilji, kot so opredeljeni v alineah 2 do 5 uvodne izjave 3, v smislu člena 4(2)(b) Uredbe (EU) št. 211/2011 ne sodi očitno izven okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb.
                  
               
                     (8)
                  
                  
                     Nasprotno pa se pravni akti v smislu člena 106(3) PDEU za uporabo določb na področju javnih podjetij in podjetij, ki so jim države članice odobrile posebne ali izključne pravice, ter podjetij, pooblaščenih za opravljanje storitev splošnega gospodarskega pomena, ali podjetij, ki imajo značaj dohodkovnega monopola, ne sprejmejo na predlog Komisije, kakor zahteva člen 4(2)(b) Uredbe (EU) št. 211/2011, ampak jih sprejme sama Komisija.
                  
               
                     (9)
                  
                  
                     Če pa bi bila predlagana državljanska pobuda Komisiji predložena v skladu s členom 9 Uredbe (EU) št. 211/2011, se Komisija zavezuje, da bo ocenila tudi potrebo po sprejetju ali spremembi pravnih aktov na podlagi člena 106(3) PDEU glede na njihov pomen za predmet te pobude.
                  
               
                     (10)
                  
                  
                     Poleg tega je bil v skladu s členom 3(2) Uredbe (EU) št. 211/2011 ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.
                  
               
                     (11)
                  
                  
                     Predlagano državljansko pobudo „Housing for All“ bi bilo zato treba prijaviti. Izjave o podpori tej predlagani državljanski pobudi bi bilo treba zbirati na podlagi razlage iz uvodnih izjav 6 do 9 –
                  
               SPREJELA NASLEDNJI SKLEP:
         
            Člen 1
            
               1.   Predlagana državljanska pobuda z nazivom „Housing for All“ se prijavi.
            
            
               2.   Izjave o podpori za to predlagano državljansko pobudo se lahko zbirajo na podlagi razlage iz uvodnih izjav 6 do 9 tega sklepa.
            
         
         
            Člen 2
            Ta sklep začne veljati 18. marca 2019.
         
         
            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Housing for All“, ki jih zastopata Karin ZAUNER in Santiago MAS DE XAXAS FAUS kot kontaktni osebi.
         
         
            V Strasbourgu, 12. marca 2019
            
               
                  Za Komisijo
               
               Frans TIMMERMANS
               
                  Podpredsednik
               
            
         
         
            (1)  UL L 65, 11.3.2011, str. 1.